Badlands (film)
<s>Badlands, u Jugoslaviji prikazan pod naslovom Pustara je američki film ceste Terrencea Malicka iz 1973. godine.</s>

<s>Kit Carruthers, neuspješni 25-godišnjak zaposlen kao smetlar, upušta se u ljubavnu vezu s deset godina mlađom Holly.</s><s>Kako se njezin otac protivi njihovu druženju, Kit ga ubije i s djevojkom bježi iz grada.</s><s>Na besciljnom putovanju američkom provincijom počini još ubojstava.</s><s>Radnja je ispričana od strane Holly čiji je subjektivni i romantični pogled na zbivanja često u neskladu sa stvarnošću.</s>

<s>Priča je dijelom inspirirana stvarnim slučajem Charlesa Starkweathera i Caril Ann Fugate, mladog para koji je krajem pedesetih počinio niz ubojstava i potresao američku javnost.</s><s>Badlands je naziv za neplodan i teško prohodan tip zemljišta oblikovanog jakim erozivnim djelovanjem vode i vjetra.</s>

<s>To je prvi dugometražni film koji je Malick režirao.</s><s>Sniman je od svibnja do srpnja 1973. godine s budžetom od 450.000 dolara.</s><s>Kritičari su ga hvalili, a kao značajno djelo pohranjen je u američkom Nacionalnom filmskom registru.</s><s>Glavni glumac, Martin Sheen, u intervjuima je navodio ovu ulogu kao najdražu u karijeri..</s><s>Sissy Spacek, koja igra glavnu žensku ulogu, na snimanju je upoznala svojeg budućeg muža, Jacka Fiska, scenografa i stalnog Malickova suradnika.</s>

<s>Radnja</s>

<s>Kit je siromašan mladić zaposlen kao smetlar u gradiću u Južnoj Dakoti.</s><s>Jednog dana, nakon posla, sreće na ulici srednjoškolku Holly s kojom započne razgovor.</s><s>Ona živi s ocem, slikarom reklama koji ju je sam odgojio nakon teško prežaljene smrti svoje supruge.</s><s>Kako je i Holly osamljena, počne se družiti s Kitom;  svidi joj privlačan mladić ponešto neobičnog ponašanja i upuštaju se u ljubavnu vezu koju skrivaju od oca znajući da je nikada ne bi odobrio.</s>

<s>Otac uskoro sazna i to ga razbjesni.</s><s>Za kaznu upuca kćerinog psa i natjera je da ide na dodatne sate u glazbenoj školi.</s><s>Kit pokuša umoliti od njega dopuštenje za vezu objašnjavajući da mu je Holly prva djevojka i da mu mnogo znači, ali otac ne želi da mu se kći viđa sa starijim propalitetom.</s><s>Nakon toga Kit odluči povesti Holly sa sobom;  ubije oca, zajedno spale kuću i automobilom odlaze na put bez jasnog cilja.</s>

<s>Neko vrijeme žive u divljini gdje se Kit dobro snalazi.</s><s>Kada u njihovu nastambu dođu trojica naoružanih muškaraca Kit ih hladno ubija objašnjavajući da se radi o lovcima na glave koji bi isto učinili njima.</s><s>Odlaze kod njegovog starog prijatelja, no i to završava krvavo: sumnjičavi Kit puca i u njega i u mladi par koji je slučajno naišao.</s><s>Radi namirnica opljačkaju bogatašku kuću, ali ukućane poštede.</s><s>Holly pasivno sudjeluje u svemu;  iako često i ne odobrava Kitovo ponašanje, nikada mu se ne suprotstavlja.</s>

<s>Kako su se njihovi zločini pročuli, stanovnici okolnih mjesta poduzeli su mjere opreza, a za mladim parom krenula je i potjera.</s><s>Svjesni toga, klone se naselja i odlutaju u pustoš Montane.</s><s>Život u takvim uvjetima dosadi djevojci i njezina ljubav prema Kitu nestaje, postaje joj jasno da s njim nema budućnosti.</s><s>Kada ih sustigne policija, ona mu daje do znanja da ne želi dalje ići s njim i razočarani mladić bježi sam.</s>

<s>Uskoro i njemu dosadi bježati te mirno dopušta da ga uhvate.</s><s>Pri tome se pravi važan pred policajcima i čak uspijeva osvojiti njihove simpatije.</s><s>Opušten je i sudbina ga ne brine.</s><s>Da bi omogućio bolji život djevojci, preuzima na sebe svu krivnju i dobiva smrtnu kaznu.</s><s>Ona dobiva samo uvjetnu, a kasnije se uda za sina odvjetnika koji ju je branio.</s>

<s>Izvori</s>

<s>Vanjske veze 
 
 
 
 
 Tan, Eternality.</s><s>Review of BADLANDS (Terrence Malick, 1973). @Filmnomenon, January 2015</s>

<s>Američki filmovi
Dramski filmovi
Kriminalistički filmovi
Filmovi ceste</s>

